**Ministru kabineta noteikumu projekta “Grozījumi Ministru kabineta 2018. gada 27. novembra noteikumos Nr. 747 “Noteikumi par valsts pamatizglītības standartu un pamatizglītības programmu paraugiem””** **sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts “Grozījumi Ministru kabineta 2018. gada 27. novembra noteikumos Nr. 747 “Noteikumi par valsts pamatizglītības standartu un pamatizglītības programmu paraugiem” (turpmāk – noteikumu projekts) izstrādāts, lai:  1) saglabātu mūzikas stundu skaitu trijos gados 4. – 6.klasē līdzšinējā apmērā;  2) noteiktu prasības to pamatizglītības programmu izstrādei, kuras kādā no mācību jomām vai daļā no jomas nosaka augstākus izglītības satura apguves plānotos rezultātus par šajos noteikumos noteiktajiem pamatizglītības obligātā satura apguves plānotajiem rezultātiem (turpmāk – prasības pamatizglītības programmu izstrādei ar augstākiem plānotajiem rezultātiem), un prasības izglītības satura apguvē sasniedzamajiem rezultātiem mācību jomā vai daļā no jomas (turpmāk – prasības sasniedzamajiem rezultātiem pamatizglītības programmās ar augstākiem plānotajiem rezultātiem).  Paredzēts, ka noteikumu projekts stāsies spēkā 2020. gada 1. septembrī. |

|  |  |  |
| --- | --- | --- |
| **I Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, pamatojoties uz:  1) Ministru kabineta 2018. gada 27. novembra sēdes protokollēmuma (prot. Nr. 56 38. §) (turpmāk – protokollēmums) 3. punktā doto uzdevumu, kas paredz Ministru kabineta 2018. gada 27. novembra noteikumos Nr. 747 „Noteikumi par valsts pamatizglītības standartu un pamatizglītības programmu paraugiem” (turpmāk – noteikumi Nr. 747) rast risinājumu mācību priekšmeta „Mūzika” stundu skaita saglabāšanai Ministru kabineta 2014. gada 12. augusta noteikumu Nr. 468 "Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem” noteiktajā apmērā;  2) Vispārējās izglītības likuma 30. panta septīto daļu, kas paredz pilnvarojumu Ministru kabinetam noteikt prasības pamatizglītības programmu izstrādei ar augstākiem plānotajiem rezultātiem un prasības sasniedzamajiem rezultātiem pamatizglītības programmās ar augstākiem plānotajiem rezultātiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumus Nr. 747 paredzēts papildināt ar norādi, uz kāda likuma pamata noteikumi izdoti.  Šobrīd Ministru kabineta 2016. gada 5. jūlija noteikumi Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” paredz, ka valsts apstiprinātā finansējuma ietvaros piemēro papildu koeficientu profesionāli orientēta virziena pamatizglītības programmām, ja izglītības iestāde ir iesniegusi Izglītības un zinātnes ministrijā licencētu profesionāli orientēta virziena pamatizglītības programmu ar atbilstošu mācību priekšmetu stundu plānu, informāciju par apmaksājamo stundu skaitu, prognozējamo skolēnu skaitu, kā arī programmas īstenošanai nepieciešamajiem resursiem.  Noteikumi Nr. 747, kuri stāsies spēkā šī gada 1. septembrī, vairs neparedz profesionāli orientēta virziena programmas, savukārt šo noteikumu 11. un 12. pielikums paredz, ka izglītības iestāde atbilstoši attīstības plānā izvirzītajām prioritātēm var samazināt vai palielināt mācību stundu skaitu mācību priekšmetā, nepārsniedzot 10 procentus no kopējā stundu skaita trijos gados, mācību priekšmetā, kurā stundu skaits tiek mainīts.  Lai izglītības iestādes varētu turpināt izstrādāto programmu īstenošanu atbilstoši pamatizglītības standartam, kurš stāsies spēkā 2020. gada 1. septembrī, noteikumi Nr. 747 ir papildināti ar 241pantu, kurš nosaka prasības pamatizglītības programmu izstrādei ar augstākiem plānotajiem rezultātiem.  Īstenojot izglītības programmas ar augstākiem sasniedzamiem rezultātiem, izglītības iestādēm, lai saņemtu papildu finansējumu, trīs gadu periodā ir jāuzrāda konkrēti sasniegtie rezultāti, tādēļ noteikumi Nr. 747 ir papildināti ar 242punktu, kurš nosaka prasības programmu izstrādei ar augstākiem plānotajiem rezultātiem.  242 1. apakšpunkts nosaka, ka ja mācību jomā vai daļā no jomas, kurā noteikti augstāki plānotie sasniedzamie rezultāti, ir noteikti valsts pārbaudes darbi piemēram, svešvalodā un matemātikā skolēnu snieguma vidējie rezultāti trīs gadu periodā ir vismaz par 10 procentiem augstāki par vidējiem rezultātiem trīs gadu periodā valstī. Savukārt 2422. apakšpunkts nosaka, ja mācību jomā vai daļā no jomas, kurā noteikti augstāki plānotie sasniedzamie rezultāti, nav noteikti valsts pārbaudes darbi ,piemēram, mūzikā, skolēnu mācību sniegums mācību gada noslēgumā summatīvā vērtēšanā, kas izteikts 10 ballu skalā, trīs gadu periodā vidēji vismaz 60 procentiem skolēnu ir 8 balles vai vairāk.  Šobrīd noteikumu Nr. 747 11. , 13. un 14. pielikumā noteiktais mācību priekšmeta „Mūzika” stundu skaits 4. – 6. klasē trijos gados ir 175. Pildot protokollēmuma 3. punktā doto uzdevumu, 11. pielikuma 5. punkta 1. tabulā un 13. un 14. pielikumu 7. punkta 1. tabulā tiek mainīts mācību stundu skaits 4. – 6. klasē trijos gados: mācību priekšmetā “Teātra māksla” samazinot to no 70 stundām uz 35 stundām, savukārt mācību priekšmetā “Mūzika” palielinot no 175 uz 210 mācību stundām.  Ievērojot, ka noteikumi Nr. 747 stājas spēkā 2020. gada 1. septembrī, arī noteikumu projekts stāsies spēkā minētajā datumā. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija (turpmāk – ministrija un Valsts izglītības satura centrs (turpmāk – centrs). |
| 4. | Cita informācija | Nav. |

|  |  |  |
| --- | --- | --- |
| **II Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts izglītības satura centra darbinieki, Pašvaldību darbinieki, pamatizglītības iestāžu darbinieki, pedagogi, izglītojamie un viņu likumiskie pārstāvji. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības, jo paredzētais tiesiskais regulējums nemaina pašreiz spēkā esošo administratīvo procedūru.  Izglītības iestādes jau šobrīd organizē un izglītojamie piedalās koncertos, konkursos, atklātās mācību priekšmetu olimpiādēs, erudīcijas spēlēs vai citos ar attiecīgo mācību jomu saistītos pasākumus, tādejādi noteikumu projekta tiesiskais regulējums sabiedrības mērķgrupām nemaina tiesības un pienākumus, kā arī veicamās darbības. Ņemot vērā, ka izglītības iestādes jau šobrīd veic noteikumu projektā paredzētās darbības un izglītojamie var brīvprātīgi izlemt vai un kādos koncertos, konkursos, atklātās mācību priekšmetu olimpiādēs, erudīcijas spēlēs vai citos ar attiecīgo mācību jomu saistītos pasākumos piedalīties, šobrīd nevar precīzi noteikt vai un kā tas ietekmēs sabiedrības grupas.  Lai izglītības iestādes varētu īstenot izglītības programmu, kur kādam mācību priekšmetam ir noteikti augstāki skolēnam sasniedzamie rezultāti, nekā tas noteikts pamatizglītības standartā, tai šie rezultāti ir jāsaskaņo ar centru un jāiesniedz licencēšanai Izglītības kvalitātes valsts dienestā. Līdz ar to visām izglītības iestādēm, kuras kādā mācību jomā vai priekšmetā noteiks augstākus sasniedzamos rezultātus, būs jāprecizē savas izglītības programmas.  Pedagogi par nākamā gada slodzi, tajā skaitā kontaktstundu skaitu, tiek informēti mācību gada beigās. Ņemot vērā, ka grozījumi paredz noteikt Mūzikas stundu skaitu līdz šim esošajā apjomā, nevis samazināt, kā tas būtu bijis, ja noteikumi netiktu grozīti, mūzikas pedagogu slodze netiks ietekmēta – tā paliks līdzšinējā apjomā. Savukārt mācību priekšmets“Teātra māksla”, kurš līdz šim izglītības programmās nav bijis, būtiski neietekmēs skolotāju slodzi, nelielā stundu skaita dēļ. Izglītības un inātnes ministrija par plānotajām izmaiņām stundu skaitā ir informējusi sabiedrību (<https://www.izm.gov.lv/lv/aktualitates/3944-muzikas-stundu-skaits-pamatizglitibas-posma-no-2020-gada-1-septembra-nemainisies> ). |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija. | Nav. |

|  |
| --- |
| **III Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |
| --- | --- | --- |
| **IV Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Atbilstoši Vispārējās izglītības likuma 30. panta septītajā daļā ietvertajam deleģējumam nepieciešams izdarīt grozījumus Ministru kabineta 2016. gada 5. jūlija noteikumi Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” un Ministru kabineta 2017. gada 25. jūlija noteikumi Nr. 420 “Kārtība, kādā valsts finansē darba samaksu pedagogiem privātajās izglītības iestādēs”, nosakot nosacījumus un kārtību, kādā piešķir papildu valsts budžeta finansējumu pamatizglītības programmu īstenošanā iesaistīto pedagogu darba samaksai, ja tiek īstenota izglītības programma ar augstākiem izglītības satura apguves rezultātiem un sasniegtie rezultāti ir atbilstoši Ministru kabineta noteiktajām prasībām. |
| 2. | Atbildīgā institūcija | Ministrija |
| 3. | Cita informācija | Nav. |

|  |
| --- |
| **V Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēs līdzdarboties noteikumu projekta izstrādē pēc tā publiskošanas ministrijas tīmekļvietnē [www.izm.gov.lv](http://www.izm.gov.lv) un Ministru kabineta tīmekļvietnē [www.mk.gov.lv](http://www.mk.gov.lv). Minētajās tīmekļvietnēs tiks publicēts paziņojums par līdzdalības iespējām noteikumu projekta izstrādes procesā saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”.  Ministrija ir apzinājusi skolas, kas līdz šim pretendēja uz papildu finansējuma saņemšanu un uzaicinājusi skolu pārstāvjus iesaistīties un sniegt priekšlikumus noteikumu projekta izstrādē. |
| 2. | Sabiedrības līdzdalība projekta izstrādē | Noteikumu projektā risinātie jautājumi apspriesti:  1)2019. gada 4. aprīlī ministrijas un centra pārstāvju tikšanās laikā ar to Rīgas skolu, kas īsteno pamatizglītības programmas ar kādas svešvalodas padziļinātu apguvi, direktoriem.  2)2019. gada 5. maijā ieinteresēto skolu pārstāvju, kā arī ministrijas pārstāvju tikšanās laikā, kur tika sagatavotas prasības programmu izstrādei ar augstākiem plānotajiem rezultātiem.  3)2019. gada 16. septembrī notikušajā skolu pārstāvju, kā arī ministrijas un centra pārstāvju tikšanās laikā, kur tika apkopoti un precizēti darba grupu izveidotie kritēriji. Iesaistītās izglītības iestādes atbalstīja noteikumu projekta tālāko virzību.  Paziņojums par sabiedrības līdzdalības iespējām noteikumu projekta izstrādes procesā 2020. gada 21. maijā ievietots ministrijas tīmekļvietnē [www.izm.gov.lv](http://www.izm.gov.lv) sadaļā “Sabiedrības līdzdalība” (<https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/4094-noteikumi-par-valsts-pamatizglitibas-standartu-un-pamatizglitibas-programmu-paraugiem>) un Ministru kabineta tīmekļvietnē (https://mk.gov.lv/content/ministru-kabineta-diskusiju-dokumenti).  Papildus iepriekš minētajai sabiedrības līdzdalībai, jebkurš sabiedrības pārstāvis varēja izteikt savu viedokli par noteikumu projektu pēc noteikumu projekta ievietošanas ministrijas un Ministru kabineta tīmekļvietnē. |
| 3. | Sabiedrības līdzdalības rezultāti | Sadarbībā ar iesaistītajām izglītības iestādēm ir sagatavotas prasības programmu izstrādei ar augstākiem plānotajiem rezultātiem un tās atbalstījušas noteikumu projekta tālāko virzību.  Par noteikumu projektu no Rīgas 6.vidusskolas Mūzikas metodiskās apvienības vadītājas saņemts viedoklis, ka:  1.Prasības sasniedzamajiem rezultātiem pamatizglītības programmās ar augstākiem plānotajiem rezultātiem ir pārāk augstas, skolai būtu jādod tiesības atlasīt skolēnus šai programmai atbilstoši muzikālajām dotībām. No mācību satura viedokļa, skolēnam būtu tiesības apgūt mācību priekšmeta mācību saturu un sasniedzamos rezultātus arī zemākos līmeņos. Izteiktais viedoklis nav ņemts vērā, jo noteikumi par pamatizglītības standartu neparedz noteikt prasības skolēnu uzņemšanai izglītības iestādē.  2. Prasību uzskaitījumā sasniedzamajiem rezultātiem pamatizglītības programmās ar augstākiem plānotajiem rezultātiem, kas nosaka, ka skolēni trīs gadu periodā ir godalgotu vietu ieguvēji mācību priekšmetu olimpiādēs, skatēs, konkursos vai projektos reģionālā, valsts vai starptautiskā mērogā iekļaut arī olimpiādi mūzikā. Izteiktais viedoklis nav ņemts vērā, jo izglītības iestādes ar atbilstošu profilu tiek aicinātas organizēt pasākumus, tostarp olimpiādes, reģionālā, valsts vai starptautiskajā līmenī. Noteikumi Nr. 747 nenosaka kādos mācību priekšmetos tiek organizētas olimpiādes.  3. Noteikt, ka izglītības iestāde nevis katru gadu trīs gadu periodā ir organizējusi koncertus, uzvedumus, konkursus, atklātās mācību priekšmetu olimpiādes, erudīcijas spēles vai citus ar attiecīgo mācību jomu saistītus pasākumus, kuros ir piedalījušies arī citu izglītības iestāžu skolēni vai citi sabiedrības pārstāvji, bet reizi trīs gadu periodā ir piedalījusies vai organizējusi minētos pasākumus. Izteiktais viedoklis ņemts vērā daļēji, paredzot nosacījumu, ka izglītības iestāde katru gadu trīs gadu periodā ir piedalījusies vai organizējusi minētos pasākumus. Piemēram, piedalījusies pilsētas svētkos, ko organizē pašvaldība u.c.  Par noteikumu projektu no Latvijas Lielo pilsētu asociācija saņemts šāds viedoklis:  1.Lūdzam svītrot no 24.12. ierobežojumu par stundu skaita palielinājumu, atļaujot skolām, ja tas nepieciešams, stundu skaitu palielināt arī vairāk nekā par 25%, jo ierobežojums pilnībā liedz optimāli un produktīvi skolai īstenot programmas ar augstākiem plānotiem rezultātiem mūzikā. Viedoklis nav ņemts vērā, jo 24.12. apakšpunkta redakcija parāda, kur atļauts iegūt stundas, lai realizētu augstākus izglītības satura apguves plānotos rezultātus. 11. un 12. pielikuma 1. tabulā norādīts mācību stundu skaits trīs gados mācību priekšmetā. Pret šiem skaitļiem arī ir attiecināms tas, ka stundu skaits iesniegtajās autorprogrammās, nevienā no tabulās norādītajiem mācību priekšmetiem trīs gados nevar būt mazāks par 25% no norādītā stundu skaita. Ja stundu skaits tiek samazināts pārsniedzot 25%, tas nenodrošina standartā noteikto rezultātu sasniegšanu un ietekmē skolēnu tiesības nākamajā izglītības pakāpē mainīt izglītības iestādi. Licencējot pamatizglītības programmas ar augstākiem plānotajiem rezultātiem, izglītības iestādei ir tiesības noteikt standartā neminētus mācību priekšmetus.  2. Tā kā vispārējās pamatizglītības programmās skolēni ir jāuzņem bez konkursa un, uzņemot pamatizglītības programmās ar augstākiem plānotajiem rezultātiem mūzikā, skolām nav tiesību veikt primāro muzikālo spēju pārbaudi, kā arī ir gadījumi, kad skolēni pārnāk no citas skolas un vēlas apgūt padziļināto programmu, tad rosinām 24.22. punktā noteikt, ka trīs gadu periodā vismaz 75 procentiem skolēnu ir 7 balles vai vairāk. Viedoklis ņemts vērā 24.22.apakšpunktā noteikts, ka mācību jomā vai daļā no jomas, kurā ir noteikti augstāki plānotie rezultāti un kurā nav noteikti valsts pārbaudes darbi, skolēnu vidējais mācību sniegums mācību gada noslēgumā summatīvā vērtēšanā, kas izteikts 10 ballu skalā, trīs gadu periodā vidēji vismaz 60 procentiem skolēnu ir 8 balles vai vairāk. Mācību jomā vai daļā no jomas, kurā ir noteikti augstāki plānotie rezultāti un kurā skolēna mācību sniegums mācību gada noslēgumā summatīvā vērtēšanā tiek izteikts apguves līmeņos, mācību sniegums trīs gadu periodā vidēji vismaz 60 procentiem skolēnu ir izteikts ar līmeni “apguvis padziļināti  3. Rosinām iekļaut olimpiādi mūzikā citu mācību priekšmetu olimpiāžu līdzvērtīgā sarakstā arī no VISC un IZM puses, lai skolēni varētu izpildīt 24.23. punkta prasības par godalgoto vietu iegūšanu mācību priekšmetu olimpiādēs, skatēs, konkursos vai projektos reģionālā, valsts vai starptautiskā mērogā. Viedoklis ir ņemts vērā - noteikumu projekta redakcija jau to paredz. Izglītības iestādes ar atbilstošu profilu tiek aicinātas organizēt pasākumus, tostarp olimpiādes, reģionālā, valsts vai starptautiskajā līmenī. Noteikumi nenosaka kādos mācību priekšmetos tiek organizētas olimpiādes.  4. Ņemot vērā programmu ar augstākiem plānotajiem rezultātiem mūzikā specifiku, katrai skolai katru gadu organizējot konkursus ar citu skolu piedalīšanos dažādos konkursos, ievērojami var tikt traucēts mācību process, kā arī konkursu rīkošanai un nokļūšanai uz tiem būs nepieciešami papildu finansiālie līdzekļi. Tādēļ rosinām 24.24. punktam šādu formulējumu: *“mācību jomā vai daļā no jomas, kurā ir noteikti augstāki plānotie rezultāti, izglītības iestāde trīs gadu periodā ir piedalījusies vai organizējusi koncertus/ uzvedumus/ konkursus/ atklātās mācību priekšmetu olimpiādes/ erudīcijas spēles vai citus ar attiecīgo mācību jomu saistītus pasākumus, kuros ir piedalījušies arī citu izglītības iestāžu skolēni vai citi sabiedrības pārstāvji.”* Viedoklis ņemts vērā noteikumu projekta redakcija, paredz nosacījumu, ka izglītības iestāde katru gadu trīs gadu periodā ir piedalījusies vai organizējusi koncertus, uzvedumus, konkursus, atklātās mācību priekšmetu olimpiādes, erudīcijas spēles vai citus ar attiecīgo mācību jomu saistītus pasākumus, kuros ir piedalījušies arī citu izglītības iestāžu skolēni vai citi sabiedrības pārstāvji.  5. Noteikumu projekta 3.2 un 3.4 punktā ir mainīts stundu skaits mācību priekšmetos “Teātra māksla” un “Mūzika”. Ņemot vērā noteikumu projektā 3.4. punktā norādīto stundu skaitu mācību priekšmetā “Teātra māksla” 4.-6  klasēs, nav iespējams apgūt mācību priekšmetu integrēti svešvalodā, jo ir samazinātas variatīvās iespējas. Rosinām 11. pielikuma 5. punkta 1. tabulas 3.4. apakšpunktu atstāt iepriekšējā redakcijā. Viedoklis nav ņemts vērā, jo noteikumu projekta redakcija pieļauj apgūt svešvalodu integrēti ar mācību priekšmetu “Teātra māksla ”, nesamazinot tā stundu skaitu vairāk kā par 25%.  6. Ņemot vērā to, ka izglītojamajiem jāapgūst instrumentu spēle, kas prasa individuālu apmācību, paaugstināta koeficienta piešķiršana ir būtiska, jo 30% papildus finansējuma piešķiršana pat līdz galam nenosedz nepieciešamos izdevumus. Līdz ar to koeficienta 1,3 samazināšana būtiski ietekmētu padziļinātās mūzikas un solfedžo apguvi, ko plānots organizēt klases dalot grupās, kā arī instrumentu spēles apguves kvalitāti. Instrumentu spēles apguvei 2020./2021.m.g. nepieciešamas 5,27 likmes mēnesī, kas ir 5166, 24 EUR mēnesī (kopā ar nodokļiem) jeb 61995 EUR gadā (kopā ar nodokļiem). Savukārt koeficienta paaugstināšana šo situāciju atvieglotu un uzlabotu. Viedoklis nav ņemts vērā, jo noteikumu projekts neattiecas uz izglītības programmu, kurās kādu no mācību jomām vai mācību priekšmetiem apgūst padziļināti. Izglītības programmu finansēšanas kārtība tiks precizēta, grozot Ministru kabineta 2016. gada 5. jūlija noteikumus Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” un Ministru kabineta 2017. gada 25. jūlija noteikumus Nr. 420 “Kārtība, kādā valsts finansē darba samaksu pedagogiem privātajās izglītības iestādēs”. |
| 4. | Cita informācija | Nav. |

|  |  |  |
| --- | --- | --- |
| **VII Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, centrs, Izglītības kvalitātes valsts dienests, vispārējās izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde nepaplašina un nesašaurina iesaistīto institūciju funkcijas.  Noteikumu projekta izpilde tiks nodrošināta esošo institūciju ietvaros. |
| 3. | Cita informācija. | Nav. |

Izglītības un zinātnes ministre I.Šuplinska

Vizē:

Valsts sekretāra vietnieks –

Sporta departamenta direktors,

valsts sekretāra pienākumu izpildītājs E.Severs

Zeile 67814439

liene.zeile@visc.gov.lv